KIRJALLINEN KYSYMYS E-1158/02

esittäjä(t): Salvador Garriga Polledo (PPE-DE) komissiolle

(22. huhtikuuta 2002)

Aihe: Matematiikan opetuksen tila Euroopan unionissa

Asiantuntijat ovat todenneet jälleen kerran, että kaikissa jäsenvaltioiden kouluissa on erityisen heikko matematiikan opetus, mikä taas johtaa puutteelliseen koulutukseen, etenkin huipputeknologian alalla.

Euroopan unioni on näin ollen jäänyt jälkeen teknologisessa ja tieteellisessä kehityksessä muihin maailman keskuksiin verrattuna. Siksi on välttämätöntä korjata matemaattisten aineiden opetuksessa ja sen kehityksessä ilmenneet puutteet Euroopan unionissa.

Katsooko komissio, että olisi edistettävä yleistä, kaikkia jäsenvaltioita koskevaa arviointia matematiikan opetuksen tilasta Euroopan unionissa, jonka perusteella voitaisiin ryhtyä kiireellisiin toimiin matematiikan opetuksen parantamiseksi jäsenvaltioiden oppilaitoksissa ja asiaa koskevien nykyisten puutteiden korjaamiseksi?

Viviane Redingin komission puolesta antama vastaus

(20. kesäkuuta 2002)

Koulutusneuvosto hyväksyi helmikuussa 2001 ensimmäistä kertaa koulutuksen historiassa Euroopassa selvityksen koulutusjärjestelmien konkreettisista tulevaisuuden tavoitteista, jotka pitäisi saavuttaa vuoteen 2010 mennessä(1). Näistä asioista keskusteltiin myös Uppsalassa 2. maaliskuuta 2001 opetus- ja tutkimusministereiden epävirallisessa kokouksessa. Matematiikan, luonnontieteiden ja tekniikan ala on yksi painopistealoista. Matematiikalla on keskeinen rooli luonnontieteiden ja tekniikan oppimisessa, ja se vaikuttaa välittömästi koulu- ja korkeakoulumenestykseen näillä aloilla.

Tämän vuoksi EU:n 15 jäsenvaltion edustajista muodostuva matematiikan, luonnontieteiden ja tekniikan asiantuntijaryhmä on aloittanut työskentelyn, jonka tavoitteena on lisätä luonnontieteiden ja tekniikan koulutuslinjoille otettavien määrää ja jossa käytetään välineinä muun muassa indikaattoreita ja esikuva-analyyseja. Erityishuomiota kiinnitetään näin ollen keinoihin, joilla nuoria voidaan kannustaa hakeutumaan luonnontieteiden ja teknisten aineiden opintoihin ja joilla voidaan pysyvästi taata pätevien opettajien saaminen näihin oppiaineisiin. Ryhmältä saadaan ensimmäinen raportti vuoden 2002 lopussa.

PISA 2000 -tutkimuksen tulokset OECD:n käyttämä kansainvälinen ohjelma oppilaiden hankkimien tietojen seurantaa varten julkaistiin vuonna 2002. Tulokset koskevat 15-vuotiaiden oppilaiden tietoja kolmella eri alalla, joihin kuuluvat matematiikka ja luonnontieteet. EU:n jäsenvaltioiden välillä ja myös niiden sisällä ilmeni suuria eroja, mutta oppilaiden suoritukset matematiikan alalla olivat kuitenkin suurimmassa osassa jäsenvaltioita paremmat kuin esimerkiksi Yhdysvalloissa. Jos on ilmeistä, että parantamisen varaa on edelleen, asia kuuluu jäsenvaltioiden eikä EU:n toimivaltaan.

Yhteisön tutkimuksen ja teknologisen kehittämisen kuudennen puiteohjelman tiede ja yhteiskunta -lohkon avulla voidaan tukea toimenpiteitä, joilla lisätään nuorten kiinnostusta tutkijanuraan. Tämä voi tapahtua erityisesti kehittämällä parhaita menetelmiä luonnontieteiden esittelemiseksi virallisen opetuksen puitteissa tai sen ulkopuolella.

(1) Koulutusneuvoston selvitys Eurooppa-neuvostolle koulutusjärjestelmien konkreettisista tulevaisuuden tavoitteista (asiakirja nro 5980/01 EDUC 18, 14.2.2001.